stanford-oval/wikipedia huggingface dataset:
Megatron
Elokuvasarja > Transformers: Viimeinen ritari

Megatron teki paluun taas elokuvassa Transformers: Viimeinen ritari omana itsenään eikä enää Galvatronina. Hänellä on jälleen uusi keho ja aseinaan tulta syöksevä kanuuna sekä kirveen näköinen miekka. Hän muuntautuu cybertronilaiseksi hävittäjäksi. Megatron on liittoutunut elämän primeksi itseään kutsuvan Quintessan kanssa. Heidän tavoitteensa on elvyttää Cybertronin, jos Megatron tuo Quintessalle tämän sauvan, jonka Iaconin ritarit varastivat häneltä. Ritarit piilottivat sauvan Maahan, joka paljastui Unicroniksi. Megatron tekee sopimuksen ihmisten kanssa saadakseen vangittuja Decpeticoneja, kuten Mohawkin, Dreadbotin, Nitro Zeusin ja Onslaughtin (yksi Megatronin vaatimista vangeista, Berserker, kuitenkin pidetään vangittuna) vapaiksi ja aloittaa näiden kanssa jahtaamaan Cade Yeageria. Tämä kantaa mukanaan talismaanin, jonka on tarkoitus johdattaa heidät sauvan luo. Decepticonit epäonnistuvat, mutta myöhemmin Nemesis Primeksi aivopesty Optimus onnistui saamaan sauvan itselleen. Kun Optimus kuitenkin palautuu entiselleen, Megatron vei sauvan häneltä ja toimitti sen Quintessalle, joka on tuonut Cybertronin Maan ilmakehään. Quintessa käyttää sauvaa Cybertronin sytytyskammion kautta imemään Unicronin elinvoiman Maasta Stonehengen kautta elvyttääkseen Cybertronin. Lopputaistelun aikana Optimus leikkasi Megatronin oikean käden poikki ja onnistui potkaisemaan hänet pois sytytyskammiosta. Megatronin kohtalo on jäänyt epäselväksi, mutta hänen on huhuttu selvinneen taistelusta. Muista elokuviin poiketen, Megatronin uuden kehon saamista ei ole näytetty elokuvassa eikä selitetty.
Transformers: Animated

Megatron on Decepticonien julma johtaja, joka on etsinyt Ikikipinää yli neljä miljoonaa vuotta. Hän vaatii täydellistä uskollisuutta alamaisiltaan. Löytäessään vihdoin Ikikipinän hän lähtee hakemaan sitä Autobottien aluksesta, mutta Starscream asettaa pommin Megatronin selkään hänen huomaamatta. Huolimatta pommin räjähdyksestä Megatron selviää elossa ja vaatii Optimus Primelta Ikikipinän sijaintia. Kaksikko kuitenkin taistelee keskenään, ja kun autobottien alus menee avaruussillan läpi, he saapuvat lähelle Maata, jonne myös Megatron putoaa hajoten palasiksi. Lähes saman tien hänet löytää nuori tekniikasta innostunut poika nimeltä Isaac Sumdac. 50 vuotta myöhemmin Megatron on Sumdacin perustamassa yrityksessä, joka valmistaa robotteja. Hänestä on jäljellä pelkkä pää, eikä hän kykene tekemään mitään. Megatronilla on kuitenkin yksi tavoite: manipuloida Sumdac korjaamaan hänen robottikehonsa. Lopulta Decepticonit Lugnut ja Blitzwing saavat vietyä avaimen, jonka sisällä on Ikikipinän energiaa. Avain palauttaa Megatronin robottikehon. Megatron saa myöhemmin Ikikipinän haltuunsa, mutta Optimus käyttää avainta särkeäkseen Ikikipinän siprlaeiksi, jotka leviävät ympäri Detroitia.
Sarjan toisella tuotantokaudella hän yrittää rakentaa oman avaruusillan päästäkseen takaisin Cybertronille valtaamaan sen avaruussiltaverkoston, jotta muut Decepticonit voisivat päästä Cybertronille muiden avaruussiltojen kautta. Mutta Megatronin yritys epäinnistuu ja hän joutuukin Autobottien vuoksi staasirautoihin kahlittuna keskelle avaruutta seuranaan pelkästään Starscreamin pää.
Kolmannen kauden pilottijaksossa "Transwarped" hän saa haltuunsa Omega Supremen ja yrittää tuhota autobotit, mutta häviää taistelun Optimukselle. Sen sijaan Starscream ottaa haltuunsa aluksen, mutta joutuu Megatronin kanssa sattumanvaraisten teleporttien uhriksi ympäri avaruutta. Bumblebeen ideana oli käyttää avaruussilloissa plasmadynaamista trusteria, joka aiheuttavat ilman lisäosia jatkuvaa ja sattumanvaraisia avaruussiltoja. Megatronin ja Starscreamin saatua teleporttaaminen loppumaan, avaruudessa leijunut Lugnut ja sekä Cybertronilla kaksoisagenttina toiminut Shockwave liittyivät heihin. He rakensivat kolme kloonia Omega Supremesta. Kun viimeinen klooni tuhoutui, Megatron haavoittui pahasti. Optimus tuhosi vielä hänen lentomoottorinsa ja fuusiokanuunansa, mutta päätti pidättää Megatronin.
Aligned-jatkumo > The Covenant of Primus

Kirjan Transformers: The Covenant of Primus mukaan Megatron oli alun perin vain kaivostyöläiseksi luotu transformeri nimeltään D-16. Hän syntyi Vihan kaudella, aikana, jona Quintessonit olivat vallanneet Cybertronin.
Aligned-jatkumo > Transformers: Exodus

Transformers: Exodus -romaanin mukaan D-16 sekaantui monien muiden kaivostyöläisten ohella laittomiin gladiaattoritaisteluihin. Noustuaan niiden mestariksi hän muutti nimensä Megatronukseksi, samaa nimeä kantaneen Primen mukaan. Pian hänen kannattajansa kuitenkin lyhensivät tämän nimen Megatroniksi. Kun hän ehdotti Cybertronin Suurneuvostolle hänen nimittämistään Sentinel Primen seuraajaksi, hänen ystäväänsä arkistovirkailija Orion Paxia pidettiin parempana ehdokkaana. Megatron raivoistui tästä ja aloitti sisällissodan.
Aligned-jatkumo > War for Cybertron

Transformers: War for Cybertronissa Megatron etsii energialähdettä, jota kutsutaan pimeäksi energoniksi. Lopulta hän onnistui saamaan pimeää energonia ja käyttämään sitä Cybertronin ytimen korruptointiin. Megatron luuli voivansa siten palauttaa Cybertronin takaisin entiseen loistoonsa. Megatron käyttää aseinaan fuusiokanuunaa ja Pimeän Energonin Aamutähteä (engl. Dark Energon Morningstar).
Aligned-jatkumo > Transformers: Prime

Decepticonien johtaja Megatron on julmin ja vaarallisin transformeri koko galaksissa. Hän tekee kaikkensa alistaakseen Maan valtaansa. Hän oli kolmen vuoden ajan ollut keskellä avaruutta. Sarjan alussa Starscream ja Soundwave toivat hänet Maahan.
Megatron oli tuonut mukanaan pimeää energonia, jonka on sanottu olevan Unicronin verta. Hän testasi sitä Cliffjumperin elottomaan kehoon ja teki hänestä zombin eli Terrorconin. Lopulta hän työnsi sitä omaan kipinäänsä, eikä vahvan immuniteetin vuoksi kärsinyt mistään sivuvaikutuksista. Yrittäessään luoda Cybertronilla kuolleista transformereista armeijan Terrorconeja, Autobotit sabotoivat avaruussiltaa, jolloin Megatron haavoittui vakavasti.
Starscream yritti uskotella haluavansa pelastaa Megatronin hengen, vaikka havitteli johtajan asemaa itselleen. Mutta Megatron kuitenkin onnistui Bumblebeetä hyväksi käyttäen irtautumaan ruumiistaan väliaikaisesti korjauttaakseen itsensä. Myöhemmin Megatronin saatua selville Unicronin olevan Maan ydin ja heräävän miljardien vuosien unestaan planetaarisen järjestäytymisen seurauksena, Megatron yritti tunnustautua hänen palvelijakseen. Unicron kuitenkin hyljeksi Megatronia ajaen tämän liittoutumaan autobottien kanssa Unicronin tuhoamiseksi.
Toisella kaudella kun Autobotit ja Decepticonit aloittivat Iaconin arkistosta Maahan lähetettyjen reliikkien ja aseiden etsinnän, Megatron sai haltuunsa Solus Primen Pajan, vasaran, jolla kykeni takomaan melkein mitä tahansa. Mutta Paja toimi vain Primejen käsissä. Myöhemmin Megatron ja Dreadwing murtautuivat erään kuolleen Primen (The Covenant of Primusin mukaan tämä Prime oli Liege Maximo) hautaan ja Megatron korvasi tämän käsivarrella toisen kätensä. Tämän jälkeen hän käytti Pajaa takoakseen Pimeän Tähtimiekan. Hän kuitenkin menetti Maximon käsivarren Omegalukosta käydyssä taistelussa Cybertronilla.
Beast Hunters -kauden lopussa kun Autobotit yrittivät vallata Nemesiksen ja siihen rakennetun uuden Omegalukon, Megatron surmasi Bumblebeen estääkseen tämän toimittamasta Tähtimiekkaa Optimukselle. Mutta Omegalukon cybermateria elvytti Bumblebeen ja korjasi myös tämän äänimekanismin. Ja juuri kun Megatron oli tuhoamaisillaan Optimus Primen, Bumblebee iski Tähtimiekan suoraan Megatronin rintakehän läpi sammuttaen tämän kipinän. Megatronin ruumis ja Pimeä Tähtimiekka putosivat tämän jälkeen Maahan.
Predacons Rising -televisioelokuvassa, Unicron siirsi Vastakipinänsä Megatronin ruumiiseen päästäkseen Cybertronille tuhoamaan sen. Kun Vastakipinä lopulta poistettiin Megatronista, hän oli jälleen elossa, mutta Unicronin riivaamana kokemansa kidutukset olivat saaneet hänet menettämään halunsa sotimiseen. Hän julisti Decepticonit lakkautetuiksi ja lähti pois Cybertronilta.
Arvostelu ja viittaukset transformereiden ulkopuolella

Wizard Magazine listasi Megatronin sijalle 68 kaikkien aikojen suurimman kuvitteelliset viholliset listallaan.lähde?
Eläköitynyt amerikkalainen jalkapalloilija Calvin Johnson sai joukkuetovereiltaan lempinimen "Megatron", joka väitetysti viittaa hänen vahvasta ja robottimaisesta pelityylistään.
Vuonna 2019 Nicki Minaj julkaisi singlen nimeltä MEGATRON.
Hahmoa näytelleet

| Vuodet | Näyttelijät | Sarjat | Elokuvat | Konsolipelit |
| --- | --- | --- | --- | --- |
| 1984–1987, 2007, 2009–2013, 2017 | Frank Welker | The Transformers Transformers: Prime | The Transformers: The Movie Transformers Prime Beast Hunters: Predacons Rising Transformers: Viimeinen ritari | Transformers: The Game Transformers: Revenge of the Fallen Transformers: Prime – The Game |
| 2001–2002 | Daniel Riordan | Robots in Disguise |  |  |
| 2002–2006 | David Kaye | Transformers: Armada Transformers: Energon Transformers: Cybertron |  | Transformers |
| 2005 | Trevor Devall | Transformers: Cybertron |  |  |
| 2007, 2009, 2011 | Hugo Weaving |  | Transformers Transformers: Kaatuneiden kosto Transformers: Kuun pimeä puoli |  |
| 2007–2009 | Corey Burton | Transformers: Animated |  |  |
| 2010 | Tony Gialluca II | Transformers: Cyber Missions |  |  |
| 2010–2012, 2014 | Fred Tatasciore |  |  | Transformers: War for Cybertron Transformers: Dark of the Moon Transformers: Fall of Cybertron Transformers: Rise of the Dark Spark |
| 2016– | Jason Marnocha | Transformers: Combiner Wars Transformers: Titans Return |  |  |
| 2024 | Brian Tyree Henry |  | Transformers One |  |
Aiheesta muualla

Lisätietoa Megatronista TFWIKI.Netissä, Transformers-aiheisesta wikiassa
Transformers
Megatron alkuperäisessä sarjassa.
Megatron Cybertron-muotonsa robottimuodossa, elokuvassa Transformers (2007).
Megatron uudessa haarniskassaan elokuvassa Transformers: Kaatuneiden kosto
Megatron elokuvassa Transformers: Kuun pimeä puoli.
Megatron sarjassa Transformers: Prime.
Afrikankarvatonkoira

| Afrikankarvatonkoira |
| --- | --- |

Avaintiedot
Alkuperämaa:  Afrikka
Määrä:  harvinainen/ uhanalainen
Alkuperäinen käyttö:  metsästys
Nykyinen käyttö:  metsästys- ja seurakoira
Muita nimityksiä:  African Hairless Dog, African Sand Dog, Zulu Sand Dog, Abyssinian Sand Terrier, Abyssinian Sand Dog, Abessijnse Zandterrier, cane nudo africano, afrikansk nakenhund, afrikansk hårløs, Egyptian Hairless Dog, Hairless Egyptian Dog
FCI-luokitus:  ei FCI-rotu
Ulkonäkö
Väritys:  hiekka tai tumma
Afrikankarvatonkoira on afrikkalainen koirarotu, joka saattaa olla kuollut sukupuuttoon.
Ulkonäkö

Afrikankarvattomankoiran korvat ovat pitkät, pystyt ja lepakkomaiset. Kuten usein muillakin karvattomilla koirilla, silläkin esiintyy puutteellista hampaistoa. Desmond Morris epäilee, että Lontoon eläintarhassa olleet yksilöt, joiden perusteella puutteellinen hampaisto huomattiin, eivät edustaneet koko rodun tilannetta – hänestä puutteellisen hampaiston omaava koira ei olisi voinut mitenkään selvitä puolivillinä Afrikan ankaran luonnon keskellä. Hänen mukaansa rodusta saattoi olla jopa erillisiä variaatioita: yhdenlainen vahvalla ja toinen puutteellisella hampaistolla.
Rotu on erään asiantuntijan mukaan karvaton lukuun ottamatta pientä töyhtöä päässä ja hännässä. Varhaisissa valokuvissa esiintyvillä yksilöillä ei kuitenkaan näy minkäänlaista karvoitusta, vaan ne ovat paljaita päätä myöten ja häntäkin on karvaton "rotanhäntä". Samainen asiantuntija mainitsee värityksen olevan hiekka, mutta Hertfordshiren eläintieteellisessä museossa säilytettävä muumioitu yksilö on väriltään tumma pienin vaalein merkein.
Luonne ja käyttäytyminen

Rotu on nopealiikkeinen. Sillä on lyhyt ja terävä haukku. Metsästyksen lisäksi sitä käytetään seurakoirana.
Alkuperä

Afrikankarvatontakoiraa kuvaillaan puolivilliksi: se ei elä karjankasvattajien luona, vaan pikemminkin seuraa heitä. He käyttävät sitä toisinaan metsästykseen. Ensimmäiset kolme Euroopassa tunnettua yksilöä tuotiin Lontoon eläintarhaan vuonna 1833, ja ne nimettiin virheellisesti ”egyptinkarvattomiksikoiriksi”.
Rotu on erittäin harvinainen, toisten mielestä mahdollisesti sukupuuttoon kuollut. Koska koko Afrikan mantereen laajuista selvitystä ei ole tehty, Desmond Morris kuitenkin uskoo, ettei sukupuutosta voida olla varmoja.
Alkuperä > Etymologia

Rotu tunnetaan toisinaan nimillä afrikanhiekkakoira, zulujenhiekkakoira ja abyssinianhiekkaterreri. Aiemmin sitä kutsuttiin myös egyptinkarvattomaksikoiraksi, mutta tämä aiheutti sekaannusta sukupuuttoon kuolleen samannimisen vaikkakin selkeästi erillisen rodun kanssa.
Antibioottiresistenssi

Resistenssin kehittyminen esimerkiksi kesken jätetyn antibioottikuurin tuloksena. Ylimmässä kuvassa on resistentiltään erivahvuisia bakteereita. Toisessa kuvassa huonosti resistentit bakteerit ovat kuolleet antibioottikuurin seurauksena, mutta vahvimmat ovat jääneet henkiin. Kolmannessa kuvassa vahvimmat bakteerit ovat lisääntyneet, ja koko bakteerikannasta on tullut resistentti.
Antibioottiresistenssi tarkoittaa bakteerin vastustuskykyä sellaista antibioottia vastaan, jolla pystyttiin aiemmin parantamaan kyseisen bakteerin aiheuttama tauti. Tällöin bakteeri kasvaa, vaikka läsnä on antibioottia, jolle se olisi luontaisesti herkkä. Resistenssin hankkinutta eliötä kutsutaan resistentiksi.
Ihminen tai muu bakteerin tartuttama organismi ei voi olla vastustuskykyinen antibiootille, vaan antibioottiresistenssi on yksinomaan bakteerin piirre.
Luokittelu ja jaottelu

Antibioottiresistenssi on mikrobilääkeresistenssin alalaji: Maailman terveysjärjestön WHO:n määritelmän mukaan mikrobilääkeresistenssi tarkoittaa minkä tahansa mikro-organismin vastustuskykyä sellaista mikrobilääkettä vastaan, jolla pystyttiin aiemmin parantamaan kyseisen organismin aiheuttama tauti. Useammalle kuin yhdelle mikrobilääkkeelle resistenttiä mikro-organismia kutsutaan multiresistentiksi (MDR, engl. multidrug resistant). Bakteereita, jotka ovat erittäin laajasti lääkkeille resistenttejä (XDR, engl. extensively drug resistant) tai lääkkeille täysin resistenttejä (TDR, engl. totally drug resistant) kutsutaan joskus myös superbakteereiksi.
Synty

Antibioottiresistenssi syntyy, kun bakteerin perimässä tapahtuu mutaatioita tai bakteeri saa antibioottiresistenssigeenin. Antibioottiresistenssiä esiintyy myös luonnollisesti mikrobien taistellessa elintilasta. Yhdessä plasmidissa voi olla useita geenejä, jotka luovat bakteerille resistenssiä eri antibiooteille. Toisaalta bakteerilla voi olla useita plasmideja, joissa on antibioottiresistenssigeenejä. Antibioottiresistenssigeeni koodaa yleensä antibioottia hajottavaa tai tehottomaksi muuttavaa entsyymiä.
Hyvin pienikin mutaatio geeniperimässä voi olla merkittävä. Jopa yhden aminohapon muutoksen vaikutuksista antibioottiresistenttiyteen on raportoitu. Mutaatio tapahtui patogeenisen bakteerin geenissä acrB, joka koodaa AcrB-nimistä antiportteri mekanismilla toimivaa efflux-pumppua. AcrB siirtää substraatteja, kuten antibiootteja, periplasmasta solun ulkopuolelle. Tarkemmin, AcrB on RND pumppu (resistance-nodulation division), jota esiintyy tyypillisesti Gram-negativiisilla bakteereilla. RND pumpuilla on laaja substraattispektri ja niillä on monta tehtävää, kuten virulenssitekijöiden ja myrkkyjen siirtäminen ulos solusta.lähde?
Mutaatio muutti AcrB-pumpun lääkkeitä sitovan kohdan konformaatiota ja täten pumpun substraattispesifisyyttä. Mutaation seurauksena bakteeri pystyi erittämään siprofloksasiini-antibioottia ulos solusta normaalia enemmän, mikä johti kohonneeseen resistenssiin siprofloksasiinille ja muille fluorokinoloille. Toisaalta, mutaatio teki bakteerista samanaikaisesti herkemmän toisentyyppisille antibiooteille, kuten doksorubisiinille ja minosykliinille. Tutkijoiden löydöksestä voi olla hyötyä esimerkiksi uusien antibioottien kehittämisessä.
Bakteereilla on myös keinoja, joissa mutaatioita ei tarvita, kuten soluseinästä luopuminen.
Antibiootin läsnä ollessa bakteereihin kohdistuu valintapaine, jolloin ne yksilöt, joilla on resistenssin aiheuttava mutaatio pärjäävät muita paremmin kasvuympäristössään. Antibiootteja käytettäessä antibioottiresistenssi siis lisääntyy.
Esimerkkejä

Tunnettu antibioottiresistentti bakteeri on MRSA eli metisilliinille resistentti Staphylococcus aureus.
Yleistyminen ja vastatoimet

Vielä vuonna 1984 antibioottiresistenssin vakavuutta ei tajuttu, vaan esitettiin että on kehitetty uusia tehokkaita antibiootteja, jotka poistavat ongelman. Ongelma alkoi kuitenkin lisääntyä 1980-luvun lopulla, ja Suomessa niiden antibioottien käyttöä alettiin rajoittaa. Uusien lääkkeiden kehitys on kuitenkin hidastunut.
THL:n mukaan kustannustehokkain keino torjua mikrobilääkeresistenssiä on hyvä käsihygienia.
WHO:n mukaan antibioottiresistenssiä synnyttää myös antibioottien syöttäminen tuotantoeläimille, kuten sioille, naudoille ja kanoille, ja että antibioottien syöttäminen eläimille kasvua edistävänä toimenpiteenä tulisi lopettaa.
Antibioottiresistenttien bakteerien päihittämiseen kehitetään LrsK-kinaasin estäjiä ja bakteriofageja.
Viimeinen MRSA:han tehoava antibiootti on harvoin käytetty vanha antibiootti kolistiini. Kolistiinin haittana on kuitenkin munuaisvaurioiden riski. Käyttökelpoisia voivat olla 1900-luvun alun lääkeaineet salvarsaani ja turvallisempi neosalvarsaani, mutta ne sisältävät arseenia. Kaikkein alkukantaisin tapa bakteerien tuhoamiseen on ollut elohopea, jota on historiassa kaadettu haavoihin.
Kirjallisuutta

Huttunen, Reetta & Nazarenko, Salla: Miten käy ihmisen ilman antibiootteja.  Into, 2021.  ISBN 978-952-351-502-4
Aiheesta muualla

Kuvia tai muita tiedostoja aiheesta Antibioottiresistenssi Wikimedia Commonsissa
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Antimicrobial resistance
Käännös suomeksi
Puolanmetsästysspanieli

| Puolanmetsästysspanieli |
| --- | --- |

Avaintiedot
Alkuperämaa:  Puola
Määrä:  Puolassa n. 500 Suomessa rekisteröity 3 kpl
Rodun syntyaika:  jalostusohjelma 1990-luvulta alkaen
Alkuperäinen käyttö:  pienriistan metsästys, lintukoira, riistan noutaja
Nykyinen käyttö:  metsästyskoira, vahtikoira
Muita nimityksiä:  polski spaniel myśliwski, Polish Hunting Spaniel, epagneul du chasse polonais, Polnischer Jagdspaniel, spaniel de caza polaco, metsästysspanieli
FCI-luokitus:  ei FCI-rotu SKL ryhmä 8
Ulkonäkö
Paino:  12–26 kg
Säkäkorkeus:  uros 43–48 cm narttu 39–44 cm +/– 2 cm
Väritys:  liver-roan (yleisempi); blue-roan tan-merkit mahdolliset
Puolanmetsästysspanieli (puol. polski spaniel myśliwski) on puolalainen koirarotu. Se ei ole FCI:n tunnustama, mutta on hyväksytty kansallisella tasolla Suomen Kennelliitossa vuodesta 2022 lähtien. Vuonna 2022 Suomessa rekisteröitiin ensimmäinen rodunedustaja, ruskeapäistärikkö Puolan tuontinarttu. Sitä seurasivat vuonna 2023 toinen ruskeapäistärikkö narttu ja ruskeapäistärikkö uros.
Ulkomuoto

Puolanmetsästysspanieli muistuttaa cockerspanielia, viiriäiskoiraa ja venäjänspanielia. Sen rakenteen tulee olla kompakti ja suorakaiteen muotoinen. Karvapeite on keskipitkä, pehmeä ja säänkestävä. Karva on pidempää korvissa muodostaen hapsut sekä hännässä, vatsassa ja raajojen takaosissa ns. "röyhelömäistä". Väritys on roan eri sävyissään vaihtelevan sävyisestä ruskeasta (yleisin; tällöin myös kirsu on ruskea) siniseen (mustat laikut ja pilkutus). Molemmissa vaihtoehdoissa pohjaväri on valkoinen, joka saattaa pilkutusten takia vaikuttaa tietyissä kohdissa harmaalta. Liver-roanilla on ruskea kirsu ja blue-roanilla musta. Hännänkärki on usein valkoinen. Uroksen säkäkorkeus on 43–48 cm ja nartun 39–44 cm; molemmilla sukupuolilla sallitaan 2 cm:n heitto suuntaan tai toiseen. Paino vaihtelee 12–26 kg:n välillä.
Luonne ja käyttäytyminen

Tämä tasapainoinen, työssään aktiivinen rotu metsästää väsymättömästi vaikeakulkuisessa maastossa. Se on rohkea, älykäs ja helposti koulutettavissa. Vaikka se onkin omaa perhettään kohtaan rakastava, suhtautuu se vieraisiin varauksella. Kuten muut lintukoirat, puolanmetsästysspanielikin on enemmän tai vähemmän energinen, joten siitä saa jaksavan lenkkikaverin.
Alkuperä

Puolan eri alueilla tunnettiin jo varhain pieni vedestä ylösajava koira, joka oli muita metsästyskoiria harvinaisempi. Sitä kuitenkin arvostettiin kätevän kokonsa, eloisuutensa, työskentelyhalujensa ja veteen sopeutuvuutensa ansiosta.
1800-luvulla englanninspringerspanieleja, cockerspanieleja, fieldspanieleja ja sussexinspanieleja alettiin tuoda Puolaan. Maailmansodan jälkeen maa oli sen verran eristäytynyt ettei uutta verta päästy hakemaan kyseisiin rotuihin, vaan niitä alettiin sen sijaan risteyttää keskenään. Vielä tuolloin ulkonäöllä ei ollut väliä.
Prinsessa Izabella Radziwillowa kasvatti rotua Mankiewicze-tilallaan Polesiessa kennelnimellä Lwa. Hän toi kenneliinsä monia springerspanieleita Englannista, ja niistä kuuluisin oli Englannin muotovalio Rollick of Harting. Lisäksi hän toi sekä englanninspringer- että cockerspanieleita of Ware -kennelistä, sekä mahdollisesti myös walesinspringerspanieleita. Myös Mankiewiczessä asunut kenraali Adrian Carton de Wiart toi tilalle springerspanieleita Englannista. Kennel lopetettiin vuonna 1939, koska toisen maailmansodan alkamisen jälkeen paikalliset spanielit vietiin Venäjälle.
1980-luvun alussa pienriistaa oli niin paljon, että pienikokoisista metsästyskoirista kiinnostuttiin uudelleen, ja spanielit koettiin parhaiksi kyseiseen työhön. Tuolloin tieteilijä, metsästäjä ja koirankasvattaja tri Andrzej Krzywinski vieraili laajoilla alueilla entisen Puolan kuningaskunnan itäisillä rajamailla. Matkoillaan hän osallistui monesti paikalliseen metsästykseen, ja samalla hän huomasi käyttötyyppiset spanielit, jotka muistuttivat kovasti vanhaa puolalaista rotua. Palattuaan kotiseudulleen hän alkoi etsiä – etenkin metsästysominaisuuksien kannalta – sopivaa jalostusmateriaalia.
1990-luvulla alkaneen jalostusohjelman päätavoitteet ovat keskittyneet työkykyyn, luonteeseen, metsästysominaisuuksiin ja ulkomuotoon. Koiran tulee kyetä työskentelemään niin pelloilla, niityillä, mudassa kuin vedessäkin.
Kuuluisimpiin yksilöihin lukeutuvat Alka, Brudas, Dubelt, Kawka, Kos-Kolowin, Leon, Lulu, Pestka ja Slonka z Szerokiego Boru -kennelistä. Nykyisin Puolassa on noin 500 rekisteröityä rodunedustajaa. Lisäksi niitä käytetään metsästykseen myös Venäjällä, Liettuassa ja Alankomaissa.
Aiheesta muualla

Rotumääritelmä
Karhunkorven koulu

| Karhunkorven koulu |
| --- | --- |
Sijainti:  Raalantie 309, 01900 Nurmijärvi
Koordinaatit:  60.4894°N, 24.8582°E
Tyyppi:  suomenkielinen alakoulu
Rehtori:  Minna Vänskä
Luokat:  1–6
Oppilaita:  105
Verkkosivut
Karhunkorven koulu on Nurmijärvellä toimiva suomenkielinen, noin 100 oppilaan alakoulu (luokka-asteet 1–6). Koulu sijaitsee noin 4,5 kilometriä Nurmijärven kirkonkylän keskustasta koilliseen ja noin 400 metriä Hämeenlinnanväylältä (valtatie 3) itään.
Koulun vanhin osa on vuodelta 1934. Karhukorven koulun laajennukset ovat vuosilta 1949 ja 1982. Koulun peruskorjaus ja laajennus oli meneillään lukuvuonna 2015–2016.
Aiheesta muualla

Karhunkorven koulun tilat (Laajennuskohde, työ alkoi 2015-06-01) (Arkistoitu – Internet Archive) (rakennusfakta.fi)
Karhunkorven koululla suunnitteilla uusi logo (1.2.2013) (Arkistoitu – Internet Archive) (nurmijarvenuutiset.fi)
Kari Virtanen: Uusittu ja isompi Karhunkorven koulu käyttöön vuonna 2014 (21.12.2011) (Arkistoitu – Internet Archive) (nurmijarvenuutiset.fi)